b'\n_START_ARTICLE_\nErnani (opera)\n_START_PARAGRAPH_\nErnani je liri\xc4\x8dna opera v \xc5\xa1tirih dejanjih Giuseppeja Verdija. Libreto je po istoimenski drami (Hernani) Victorja Hugoja napisal Francesco Maria Piave. Krstna predstava je bila v bene\xc5\xa1kem gledali\xc5\xa1\xc4\x8du La Fenice 9. marca leta 1844. Opera je v Italiji hipoma do\xc5\xbeivela izjemen odziv, saj so sodobniki v liku Ernanija videli ideal borca, ki se bori za domovino. Delo je bilo leto kasneje \xc5\xbee predvajano v Angliji, tri leta zatem pa v New Yorku. V Ljubljani so opero uprizorili potujo\xc4\x8di gledali\xc5\xa1\xc4\x8dniki \xc5\xbee tudi v 19. stoletju, na odru ljubljanske Opere pa je bila premiera decembra 1929.\n_START_SECTION_\nPrvo dejanje\n_START_PARAGRAPH_\nV Aragonskem gorovju in v dvorani Don Ruya Gomeza v Aragoniji._NEWLINE_Ernani, vodja banditov, ki je za\xc2\xadljubljen v Elviro, se je s svojimi tovari\xc5\xa1i zbral v aragonskem gorovju. Elvira bi se morala poro\xc4\x8diti s svojim starim stricem Gomezem de Silvo. Svojo ljubezen pa je Elviri zaupal tudi don Carlos, \xc5\xa1panski kralj. Elvira no\xc4\x8de o tem ni\xc4\x8desar sli\xc5\xa1ati in je pripravljena braniti svojo \xc4\x8dast tudi z bodalom. V tem trenutku nastopi Ernani. Kralj in vodja banditov se spoznata kot smrtna sovra\xc5\xbenika; neizogibni dvoboj prepre\xc4\x8di prihod Gomeza de Silve, ki v enem izmed pri\xc5\xa1lekov spozna kralja. Carlos jima zagotavlja, da je pri\xc5\xa1el k Silvi po nasvet zaradi volitve za cesarja. Ernaniju pa obljublja pomo\xc4\x8d proti staremu tekmecu, kar pa ponosni bandit odkloni. V zme\xc5\xa1njavi, ki je nastala zaradi kraljevega prihoda, drzni Ernani izgine. Kralj zasleduje vodjo banditov, razkropi njegove tovari\xc5\xa1e in da objaviti, da je Ernani v boju padel. Ta se pa medtem potika po de\xc5\xbeeli, da bi na\xc5\xa1el pomo\xc4\x8d in sku\xc5\xa1a priti v Elvirino bli\xc5\xbeino, ki je po \xc5\xbealostni vesti o njegovi smrti pristala na poroko s Silvo.\n_START_SECTION_\nDrugo dejanje\n_START_PARAGRAPH_\nV veliki dvorani Ruy Gomeza v Aragoniji._NEWLINE_Vse je \xc5\xbee pripravljeno za poroko in v pala\xc4\x8di vlada veliko veselje. Med zbrano dru\xc5\xbebo stopi romar, ki ga Silva gostoljubno sprejme, ne da bi prej vpra\xc5\xa1al, kdo je. Ko pa romar izve, da bo v kratkem poroka Elvire in Silve, se razodene in navzo\xc4\x8di spoznajo v njem Ernanija. Vodjo banditov zasleduje kralj, toda stari Gomez de Silva, zvest svojemu gostoljubju, ga skrije in zastra\xc5\xbei vse dohode do gradu. Ernani izve od Elvire, da je sicer zaradi stra\xc5\xa1ne novice pristala na poroko s svojim stricem, toda da se je nameravala pred oltarjem usmrtiti. Navdu\xc5\xa1ena se ljubimca objameta, pri tem ju zasa\xc4\x8di vra\xc4\x8dajo\xc4\x8di se Silva. Njegov bes pomiri novica, da se gradu pribli\xc5\xbeuje kralj. Starec skrije svojega gosta pred kraljem, ki prei\xc5\xa1\xc4\x8de zaman ves grad. Carlos mu postavi ultimat, ali naj mu preda bandita ali pa si vzame kot poro\xc5\xa1tvo Elviro kot s seboj. Po te\xc5\xbekem oklevanju pri\xc2\xadstane Silva na poslednje. Ernani, ki ga je po kraljevem odhodu Silva pozval na dvoboj, mu pove, da ga je don Carlos zvabil v past, saj tudi sam kralj ljubi Elviro. Oba skleneta ma\xc5\xa1\xc4\x8devanje nad kraljem, ki ga nemudoma pri\xc4\x8dneta zasledovati. Ker pa je Ernanijevo \xc5\xbeivljenje zahvaljujo\xc4\x8d Silvi re\xc5\xa1eno, mu izro\xc4\x8di Ernani svoj rog, s katerim ga Silva lahko v vsakem trenutku pozove v smrt.\n_START_SECTION_\nTretje dejanje\n_START_PARAGRAPH_\nV grobnici cesarja Karla Velikega v Aachenu._NEWLINE_Zasledovanje poteka do Aachena, kamor se je Carlos podal, da bi s svojo navzo\xc4\x8dnostjo vplival na volitve nem\xc2\xad\xc5\xa1kega cesarja. Tam izve kralj za zaroto, ki se pripravlja proti njemu. Prislu\xc5\xa1kuje namre\xc4\x8d dogovoru zarotnikov, ki se zberejo v grobnici Karla Velikega, kamor se je prej skril. Semkaj naro\xc4\x8di po izvr\xc5\xa1eni volitvi, ki naj jo razglasijo streli iz topov, volilne kneze in Elviro. Ernanija zarotniki dolo\xc4\x8dijo za kraljevega morilca. Silva mu ponuja svoje staro \xc5\xbeivljenje, vra\xc4\x8da mu rog, \xc4\x8de mu odstopi to po\xc2\xadmembno nalogo. Toda zaman. V tem naznanijo streli Carlosovo iz\xc2\xadvolitev za cesarja Karla V.; volivci in njihovo spremstvo vstopijo, Carlos obsodi zarotnike: plemenita\xc5\xa1e na smrt, ostale v je\xc4\x8do. Tedaj pove Ernani svoje pravo ime: Don Juan Aragonski. Tudi on ho\xc4\x8de s ple\xc2\xadmenita\xc5\xa1i umreti. Elvira opominja novoizvoljenega cesarja, da je odpu\xc5\xa1\xc4\x8danje najlep\xc5\xa1a lastnost vladarjev. Carlos sledi visokemu vzgledu svojega prednika Karla Velikega in odpusti zarotnikom in zdru\xc5\xbei Ernanija in Elviro. Le Silva snuje ma\xc5\xa1\xc4\x8devanje.\n_START_SECTION_\n\xc4\x8cetrto dejanje\n_START_PARAGRAPH_\nNa terasi pala\xc4\x8de Don Juana aragonskega (Ernanija) v Zaragosi._NEWLINE_Vsi slavijo poroko sre\xc4\x8dnega para. Naenkrat za\xc2\xaddoni rog. Ernani prebledi, saj prepozna zvok, ki pomeni njegovo smrt. Pristopi Silva in mu ponudi bodalo in strup. Zaman so pro\xc5\xa1nje in solze nesre\xc4\x8dne neveste Elvire. Silva je neizprosen. Ernani mo\xc5\xa1ko izpolni dano obljubo in \xc5\xbertvuje svoje \xc5\xbeivljenje kruti usodi.'